Daisy Nielsen fra Frederikshavn Golfklub er én af de i alt ni danske amatørgolfspillere, som har chance for at tage en medalje ved dette års EM. - Målsætningen er metal, og der er flere af damerne, der vil kunne indfri den. Vi spiller på en linksbane fra 1915, og lige nu blæser det voldsomt, så det er næsten umuligt at komme rundt. Hvis det bliver ved sådan, vil det nok være en af de mest erfarne piger som for eksempel Charlotte Kring Lorentzen, der gør det bedst, men også Daisy Nielsen og Nicola Broch Larsen er virkelig godt kørende for tiden, siger landstræner Leif Nyholm. De individuelle europamesterskaber for amatører foregår på Noordwijkse Golf Club i Holland. Turneringen forløber sig over tre indledende dage med start onsdag. Lørdag spilles finalen. Daisy Nielsen går på banen klokken 9.50 onsdag formiddag.
EM for kvindelige amatørgolfspillere er onsdag skudt i gang med ni danskere på banen. Heriblandt er nordjyske Daisy Nielsen.